পরীক্ষা হলে ছাত্রছাত্রীদের টোকাটুকি আটকাতে অভিনব সব পন্থা অবলম্বন করেন শিক্ষকরা। বিশেষ করে বড় পরীক্ষায়। কিন্তু চিন গত মঙ্গলবার টোকাটুকি রুখতে যে সব কড়া পদক্ষেপ গ্রহণ করেছে, তা জানলে সত্যিই চোখ কপালে উঠে যাবে!
গত মঙ্গলবার ছিল ‘গাওকাও’ পরীক্ষা। সফল কেরিয়ার গড়ে তোলার ক্ষেত্রে বিশ্ববিদ্যালয়ের এই প্রবেশিকা পরীক্ষা চিনে অত্যন্ত গুরুত্বপূর্ণ। প্রতি বছরই এই পরীক্ষায় ‘চিটিং’-এর নানা পদ্ধতি নজরে আসে প্রশাসনের। ইরেজার, বেল্ট কিংবা ঘড়ির মধ্যে ওয়্যারলেস যন্ত্র কিংবা কানের মধ্যে খুব ছোট্ট ইয়ারপিস লুকিয়ে রেখে বাইরে থেকে সাহায্য নিয়ে অত্যাধুনিক টোকাটুকির নিদর্শন পাওয়া গিয়েছে গত ক’বছরে। 
‘টেক স্যাভি’ এই প্রজন্মকে আটকাতে তাই তৎপরতা ক্রমে বাড়াচ্ছে প্রশাসন। তবু পুরোপুরি বন্ধ করা যায়নি টোকাটুকি। তাই পরীক্ষা কেন্দ্রগুলিতে মেটাল ডিটেক্টর ছাড়াও মুখ ও আঙুলের ছাপ থেকে পরীক্ষার্থী সনাক্তকরণের ব্যবস্থা করা হয়েছে। শুরু হয়েছে তুমুল ধরপাকড়। পরীক্ষার আগে ৫২ জনকে গ্রেফতার করা হয়েছে। ঘোষণা করা হয়েছে, কারোকে পরীক্ষায় সাহায্য করলে তার সাত বছরের জেল হবে! 
আরও পড়ুন
এবার লাইন ছাড়াই ছুটবে ট্রেন, অবাক আবিষ্কারে চমকে গেল বিশ্ব
প্রেমিকা না পেয়ে হতাশ। যুবক বিয়ে করলেন রোবটকে। কেমন হবে দাম্পত্যজীবন
সানডং ইউনিভার্সিটি তাদের ছাত্রছাত্রীদের জানিয়ে দিয়েছিল, মঙ্গল ও বুধবার কোনও ছুটি নেওয়া যাবে না। উদ্দেশ্য, যাতে তারা ছুটি নিয়ে কোনও পরীক্ষার্থীকে অসদুপায় নিতে সাহায্য করতে না পারে। তা ছাড়া ড্রোনের সাহায্যে কড়া নজরদারি তো রয়েছেই। সব মিলিয়ে, যে কোনও উপায়ে পরীক্ষার্থীদের আটকাতে মরিয়া চিন। 
কিন্তু ঘটনা হল, তাতেও কি টোকাটুকি পুরোপুরি আটকানো যাবে? বুনো ওল আর বাঘা তেঁতুলের অনুষঙ্গ মনে পড়ে যায়।